Meisie (8) op pad skool toe verkrag, vermoorArgieffoto ŉ Agtjarige meisie van Limpopo is Vrydagoggend op pad skool toe ontvoer, verkrag en vermoor. Kol. Ronel Otto, provinsiale polisiewoordvoerder, het gesê die voorval het in Ritavi, suidoos van Tzaneen, plaasgevind. “Die meisie het saam met maatjies skool toe gestap toe die verdagte skielik verskyn en haar oorweldig het. Hy het haar gegryp en in die bosse ingesleep waar sy verkrag en verwurg is,” het Otto gesê. Otto het gesê die meisie se maatjies het weggehardloop en hulp by lede van die gemeenskap gaan soek. “Dié mense kon daarin slaag om die verdagte vas te trek en het hom aan die polisie te oorhandig.” Die man sal na verwagting Maandag in die NkowaNkowa-landdroshof verskyn. Lt.genl. Fannie Masemola, die provinsiale polisiekommissaris, het sy skok oor die “sinnelose moord van ŉ klein meisie” uitgespreek. Hy het ook die lede van die gemeenskap bedank wat die man opgespoor en aan die polisie oorhandig het – sonder om die reg in eie hande te neem.